***Монгол Улсын Их Хурлын 2008 оны намрын ээлжит чуулганы Аюулгүй байдал, гадаад бодлогын болон Байгаль орчин, хүнс, хөдөө аж ахуйн байнгын хороодын 2008 оны 10 дугаар сарын 22-ны өдөр (Лхагва гараг)-ийн хамтарсан хуралдаан 10 цаг 15 минутад Төрийн ордны “А” танхимд эхлэв.***

                Байгаль орчин, хүнс, хөдөө аж ахуйн байнгын хорооны дарга, УИХ-ын гишүүн *Б*.Батбаяр ирц, хэлэлцэх асуудлын дарааллыг танилцуулж, хуралдааныг даргалав.

                Байгаль орчин, хүнс, хөдөө аж ахуйн байнгын хорооны хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв. Үүнд:

***Чөлөөтэй:*** Р.Буд,Л.Гансүх, Л.Гүндалай, Г.Занданшатар.

***Өвчтэй:*** *Ц*.Цэнгэл.

***Хоцорсон:*** *Б*.Батбаяр-0.30, *П*.Алтангэрэл-0.35, Д.Балдан-Очир-0.45, *Я*.Батсуурь-0.25, Г.Баярсайхан-1.00, Н.Ганбямба-0.30, Д.*Кёкүшюзан* Батбаяр 0.50, *Х*.Наранхүү-0.30, Д.Тэрбишдагва-1.05, *Ц*.Шинэбаяр-0.55.

                Аюулгүй байдал, гадаад бодлогын байнгын хорооны хуралдаанд ирвэл зохих 21 гишүүнээс 17 гишүүн ирж, 80.9 хувийн ирцтэй байв. Үүнд:

***Чөлөөтэй:*** С.Оюун, Д.Хаянхярваа.

***Өвчтэй:*** *Ц*.Элбэгдорж.

***Тасалсан:*** Э.Мөнх-Очир.

***Хоцорсон:*** *П*.Алтангэрэл-0.35, *Я*.Батсуурь-0.25, Г.Батхүү-0.25, Н.Ганбямба-0.30, *Х*.*Жекей*-0.10, *Х*.Наранхүү-0.30, Ш.Сайхансамбуу-0.25, *О*.Чулуунбат-1.25, *Ц*.Шинэбаяр-0.55.

***“Гадаад улсын дипломат төлөөлөгчдийн болон консулын газар, олон улсын байгууллагын төлөөлөгчийн газарт олгосон газрыг улсын тусгай хэрэгцээнд авах тухай” УИХ-ын тогтоолын төсөл (хэлэлцэх эсэх)***

                Хэлэлцэж буй асуудалтай холбогдуулан Зам тээвэр, барилга, хот байгуулалтын сайд *Х*.Баттулга, тус яамны Газрын харилцаа, эрхийн бүртгэлийн бодлого зохицуулалтын газрын дарга Д.Мөнхбаатар, мэргэжилтэн Г.Болормаа, Гадаад харилцааны яамны Гэрээ, эрх зүйн газрын дарга Ч.Баттөмөр, Газрын харилцаа, геодези, зураг зүйн газрын дарга Ш.Батсүх, Дипломат байгууллагуудын үйлчилгээ, аж ахуйн газрын тасгийн дарга Г.Ариунболд, УИХ-ын Тамгын газрын зөвлөх Л.Өлзийсайхан, Аюулгүй байдал, гадаад бодлогын байнгын хорооны референт М.Элбэгдорж, М.Болормаа, Хүнс, хөдөө аж ахуйн байнгын хорооны референт Д.Мягмарсүрэн,  Д.*Мяхдядаг* нарын бүрэлдэхүүнтэй ажлын хэсэг байлцав.

                УИХ-ын тогтоолын төслийн *талаархи* төсөл санаачлагчийн илтгэлийг Зам тээвэр, барилга, хот байгуулалтын сайд *Х*.Баттулга танилцуулав.

                Илтгэлтэй холбогдуулан УИХ-ын гишүүн *Су*.Батболд, *Х*.*Жекей*, *Б*.Батбаяр, *Ц*.*Сэдванчиг*, *З*.Энхболд, *Ж*.Энхбаяр нарын асуусан асуултад  ажлын хэсгээс *Х*.Баттулга, Д.Мөнхбаатар, Ч.Баттөмөр, Ш.Батсүх нар хариулж, тайлбар хийв.

                Тогтоолын төслийн талаар УИХ-ын гишүүн *Б*.Батбаяр санал хэлэв.

**Б.Батбаяр:** -“Гадаад улсын дипломат төлөөлөгчдийн болон консулын газар, олон улсын байгууллагын төлөөлөгчийн газарт олгосон газрыг улсын тусгай хэрэгцээнд авах тухай” УИХ-ын тогтоолын төслийг хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

                Зөвшөөрсөн                        15

                Татгалзсан                             -

                Бүгд                                        15

                Гишүүдийн *олонхийн* саналаар дэмжигдлээ.

                Байнгын хорооноос гарах санал, дүгнэлтийг УИХ-ын гишүүн *Я*.Батсуурь УИХ-ын чуулганы нэгдсэн хуралдаанд танилцуулахаар тогтов.

***Байнгын хороодын хамтарсан хуралдаан 10 цаг 55 минутад өндөрлөв.***

                Тэмдэглэлтэй танилцсан:

                БАЙГАЛЬ ОРЧИН, ХҮНС, ХӨДӨӨ

                АЖ АХУЙН БАЙНГЫН ХОРООНЫ

                ДАРГА Б.БАТБАЯР

                Тэмдэглэл хөтөлсөн:

                ХУРАЛДААНЫ ТЭМДЭГЛЭЛ

                ХӨТЛӨГЧ  Д.ЭНЭБИШ

**УИХ-ЫН НАМРЫН ЭЭЛЖИТ ЧУУЛГАНЫ 2008 ОНЫ 10 ДУГААР**

**САРЫН 22-НЫ ӨДӨР (ЛХАГВА ГАРАГ)-ИЙН АЮУЛГҮЙ БАЙДАЛ,**

**ГАДААД БОДЛОГО БОЛОН БАЙГАЛЬ ОРЧИН, ХҮНС, ХӨДӨӨ**

**АЖ АХУЙН БАЙНГЫН ХОРООДЫН ХАМТАРСАН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 15 минутад эхлэв.***

***Б.Батбаяр:*** Энэ өдрийн амгаланг айлтгая гишүүдийн. Тэгээд энэ Аюулгүй байдал, гадаад бодлогын байнгын хороо, Байгаль орчин, хүнс, хөдөө аж ахуйн байнгын хороотой хамтарч өнөөдрийн хуралдааныг зарласан. Тэгээд ирцийн тухайд бол хоёр байнгын хорооны ирц бүрдсэн байна. Тэгэхээр хурлаа эхэлж нээж байна.

                Байнгын хорооны хуралдаанаар хэлэлцэх асуудлыг ерөнхийд нь би танилцуулчихъя. Тэгэхээр нэгдүгээрт бол “Гадаад улсын дипломат төлөөлөгчдийн болон *консулын* газар, Олон улсын байгууллагын төлөөлөгчийн газарт олгосон газрыг улсын тусгай хэрэгцээнд авах тухай” УИХ-ын тогтоолын төсөл (хэлэлцэх эсэх) гэсэн ийм асуудал байгаа. Энэ асуудлыг Байгаль орчин, хүнс, хөдөө аж ахуйн байнгын хороо, Аюулгүй байдал, гадаад бодлогын байнгын хороотой хамтран хэлэлцэх юм байгаа юм.

                Хоёрдугаарт нь, “Хөдөлмөрийн эрүүл ахуйн албаны *тухай*” Олон улсын хөдөлмөрийн байгууллагын 161 *дүгээр* конвенци болон “Аж үйлдвэр худалдаан дахь хөдөлмөрийн хяналтын тухай” Олон улсын хөдөлмөрийн байгууллагын 81 дүгээр конвенцид Монгол улс нэгдэн орох тухай (зөвшилцөх)

                Гуравдугаарт нь, Гадаад харилцааны сайдын мэдээлэл. Уг асуудлыг хаалттай хуралдаанаар хэлэлцэх юм байна.

                Тэгээд энэ асуудлыг бол Аюулгүй байдал, гадаад бодлогын байнгын хороо саяны хоёр асуудлыг тусад нь хэлэлцэнэ. Байгаль орчин, хүнс, хөдөө аж ахуйн байнгын хороо эндээсээ гараад “*В*” зааланд тусдаа хуралдана. Тэнд Байгаль орчин, хүнс, хөдөө аж ахуйн байнгын хорооноос УИХ-ын 2008 оны намрын ээлжит чуулганы хугацаанд хийх ажлын төлөвлөгөөний төслийг хэлэлцэнэ.

                Ийм асуудлуудыг өнөөдрийн хуралдаанаар хэлэлцэх юм байна. Ингээд энэ хэлэлцэх асуудлын талаар саналтай байгаа гишүүд байна уу? За санал байхгүй бол хэлэлцэх асуудлаа батлах уу. За хэлэлцэх асуудлаа баталлаа.

                Эхний асуудал. “Гадаад улсын дипломат төлөөлөгчдийн болон консулын газар, Олон улсын байгууллагын төлөөлөгчийн газарт олгосон газрыг улсын тусгай хэрэгцээнд авах тухай” УИХ-ын тогтоолын төслийг хэлэлцэх юм.

                За УИХ-ын тогтоолын төслийн *талаархи* танилцуулга хийнэ. Энэ танилцуулгыг Монгол Улсын Засгийн газрын гишүүн, Зам тээвэр, барилга, хот байгуулалтын сайд *Х*.Баттулга хийнэ.

***Х*.Баттулга:** -УИХ-ын эрхэм гишүүд ээ,

                Газрын тухай хуулийн 17 дугаар зүйлийн 1.2, 18 дугаар зүйлийн 1.6-д “Гадаад улсын дипломат төлөөлөгчийн болон консулын газар, Олон улсын байгууллагын төлөөлөгчийн газарт олгосон газрыг улсын тусгай хэрэгцээний газарт хамааруулж, түүний хэмжээ, заагийг тогтоох саналаа Засгийн газрын хуралдаанаар хэлэлцүүлэн Улсын Их Хурлаар шийдвэрлүүлэхээр заасны дагуу энэхүү тогтоолын төслийг Аюулгүй байдал, гадаад бодлогын байнгын хорооны хуралдаанд танилцуулж байна.

                Тогтоолын төслийн зорилго нь Монгол Улсад үйл ажиллагаа явуулж буй гадаад улсын дипломат төлөөлөгчийн болон Олон улсын байгууллагын төлөөлөгчийн газруудын ашиглаж буй газарт хийсэн хэмжилт, зураглалын ажлыг үндэслэн тухайн улс орнуудын дипломат төлөөлөгчийн газарт ашиглуулах нөхцөл, журмыг Олон улсын гэрээгээр зохицуулах замаар тэдгээр байгууллагын газрыг баталгаажуулж, улсын тусгай хэрэгцээнд авах явдал юм.

                Дээрх ажлын хүрээнд Газрын харилцаа, геодези зураг зүйн газар, Дипломат байгууллагуудын Үйлчилгээ аж ахуйн газрын даргын хамтарсан 2007 оны 2 дугаар сарын 8-ны өдрийн 36/28 тоот тушаалаар Гадаад улсын дипломат төлөөлөгчийн болон консулын газар, Олон улсын байгууллагын төлөөлөгчийн газруудын ашиглаж буй газарт хэмжилт хийх, зурагжуулах, байршлыг тодорхойлох үүрэг бүхий ажлын хэсгийг байгуулан ажилласан болно.

                Монгол Улсад 20 улсын Элчин сайдын яам, 11 улсын өргөмжит консул, олон улсын 8 байгууллага үйл ажиллагаа явуулж байгаагаас өөрийн байртай 14 Элчин сайдын яам, 1 олон улсын байгууллагын төлөөлөгчийн газруудын хил зааг, эргэлтийн цэгүүдийн *солбилцлыг* тодорхойллоо.

                Бусад Элчин сайдын яамд, Өргөмжит консул, Олон улсын байгууллагуудын хувьд өөрийн байргүй түрээсийн байранд байрладаг тул эзэмшил газрыг баталгаажуулах шаардлагагүй байсан болно. Харин Гадаад хэргийн яамнаас хүсэлт тавьсны дагуу ОХУ, АНУ-ын Элчин сайдын яамдын газрын асуудлыг *дараахь* шалтгааны улмаас улсын тусгай хэрэгцээнд авах тухай УИХ-ын тогтоолын төсөлд тусгаагүй болно. Үүнд:

                1.Монгол Улс дахь ОХУ-ын дипломат төлөөлөгчийн… ОХУ дахь Монгол Улсын дипломат төлөөлөгчийн газрын эдэлбэр газрыг баталгаажуулах тухай, Монгол Улсын Засгийн газар, ОХУ-ын Засгийн газар хоорондын хэлэлцээрийг байгуулах шатандаа явж байгаа тул ОХУ-ын Элчин сайдын яамны газрыг улсын тусгай хэрэгцээнд авах асуудлыг түр хойшлуулаад байна.

                АНУ-ын Элчин сайдын яаманд 20 га газар түрээслэх тухай АНУ-ын Засгийн газартай 1991, 1992, 1995, 2002 онд байгуулсан гэрээнүүдийг нэгтгэх талаар хэлэлцээ хийж байгаа болон АНУ-ын Элчин сайдын яам нэмж газар авах хүсэлт гаргасныг судалж байгаатай холбоотой юм.

                Иймд ОХУ, АНУ-ын Элчин сайдын яамдаас бусад 12 Элчин сайдын яам, 1 Олон улсын байгууллагын төлөөлөгчийн газрыг улсын тусгай хэрэгцээнд авахаар УИХ-ын тогтоолын төслийг боловсруулан танилцуулж байгааг хэлэлцэн шийдвэрлэж өгөхийг хүсье.

                Анхаарал тавьсанд баярлалаа.

***Б*.Батбаяр:** -Тэгэхээр Гадаад улсын дипломат төлөөлөгчдийн болон консулын газар, олон улсын байгууллагын төлөөлөгчийн газарт олгосон газрыг улсын тусгай хэрэгцээнд авах тухай УИХ-ын тогтоолын төслийг Аюулгүй байдал, гадаад бодлогын байнгын хорооны хуралдаанд оролцох ажлын хэсгийн бүрэлдэхүүнийг би танилцуулъя гэж бодож байна.

                Нэгдүгээрт, *Х*.Баттулга Зам тээвэр, барилга, хот байгуулалтын сайд. Д.Мөнхбаатар Зам тээвэр, барилга, хот байгуулалтын яамны Газрын харилцаа, эрхийн бүртгэлийн бодлого зохицуулалтын газрын дарга, Ч.Баттөмөр Гадаад харилцааны яамны Гэрээ, эрх зүйн газрын дарга, *А*.Мөнхболд Зам тээвэр, барилга, хот байгуулалтын яамны Газрын харилцаа, эрхийн бүртгэлийн бодлого зохицуулалтын газрын *орлогч* дарга, Ш.*Батсүх Газрын* харилцаа, геодези,зураг зүйн газрын дарга, Г.Ариунболд Дипломат байгууллагуудын үйлчилгээ аж ахуйн газрын тасгийн дарга, Г.Болормаа Зам тээвэр, барилга, хот байгуулалтын яамны Газрын харилцаа эрхийн бүртгэлийн бодлого зохицуулалтын газрын мэргэжилтэн гэсэн ийм бүрэлдэхүүнтэй ажлын хэсэг ажиллаж байгаа.

                Ингээд энэ асуудлаар Тогтоолын төслийн танилцуулгатай холбогдуулж УИХ-ын гишүүд асуулт авч болно. Асуулт авах гишүүд байна уу? За Батболд гишүүн.

***Су*.Батболд:** -Би зүгээр танин мэдэхүйн асуулт *асуугаадахъя*. Энэ элчин сайд, дипломат төлөөлөгчдийн газрыг улсын тусгай хэрэгцээнд авснаар одоогийн байгаа нөхцөлөөсөө ямар нөхцөл бий болох юм бэ, тусгай хэрэгцээнд аваагүй байгаа одоогийн нөхцөлд тэр газраас нь хүн авъя ч гэдэг юм уу, авах гээд ч юм уу, энээ тэрээ болоод байдаг юм уу, ямар давуу байдал бий болох вэ гэсэн.

***Б*.Батбаяр:** -За хэн хариулах вэ?

***Х*.Баттулга:** -Ер нь бол ямар нэгэн байдлаар худалдагдахгүй, ямар нэгэн байдлаар тэнд юм үрж барихгүй гэсэн утгаар л хамгаалагдаж байгаа юм.

***Су*.Батболд:** -Монголын талаас уу?

***Х*.Баттулга:** -Монголын талаас. Нэмж хариулах хүн байна уу? Мөнхбаатар хариулах уу?

**Д.Мөнхбаатар:** -Ер нь шинээр батлагдсан Газрын тухай хуулийн дагуу энэ асуудлыг Их Хурлын тогтоолоор *баталж* байхаар оруулсантай холбогдуулаад хуультайгаа уялдуулж бас ингэж баталж байгаа юм.

**Ч.Баттөмөр:** -Би нэмж ганцхан үг хэлэх гэсэн юм. Энийг баталгаажуулахын шаардлага гарч байгаа нь нэгдүгээрт бол батлагдсан хуулиа хэрэгжүүлэх ийм шаардлага гарч байгаа юм. Хоёрдугаарт нь өнөөдрийг хүртэл бол Гадаад хэргийн яамны дэргэдэх Дипломат байгууллагын үйлчилгээ аж ахуйн газар газар эзэмшүүлээд нэг объект дугаар *өгчихөөд* 15, 25 ч гэдэг юм уу ингээд дугаар *өгчихөөд* ингээд явж байгаа юм. Ямар нэгэн газрын холбогдолтой эрх зүйн асуудал *үүсч* гарч ирэх юм бол энэ бол яг энэ дипломат төлөөлөгчдийн газрын өөрийнх нь эдлэх ёстой газар нь гэж үзвэл эрх зүйн акт болох тийм юм байхгүй л дээ. Тэр акт бол зүгээр нэг байгууллагын агентлагийн өгсөн нэг тийм бүртгэл явж байгаа юм.

                Тэгээд энийг ингэж цэгцэлж авах нь бол бас нөгөө талаас *гуравдахь* нэг шаардлага байгаа юм. Гадаад орнуудад байгаа манай Элчин сайдын яамдын газрын асуудлыг жаахан тодорхой болгож авъя, баталгаажуулж авъя гэхээр танайх одоо яг харилцан адил, ер нь голдуу дипломат төлөөлөгчдийн газруудаар асуудал ярихад харилцан адил байх гэсэн зарчмыг яриад байдаг, танайх манай газрыг тэнд байгаа элчин сайдын яамны газрыг баталгаажуулсан юм байдаг юм уу гэсэн ийм асуудлууд гарч ирдэг юм. Тэгэхээр энийг нэг бүрийн үнийг шийдэх л ач холбогдолтой байгаа юм.

***Б*.Батбаяр:** -Болсон уу. За *Жекей* гишүүн.

***Х*.*Жекей*:** -Баярлалаа. Монгол улсад суугаа гадаад улсын дипломат төлөөлөгчийн газруудын асуудлыг хуулин дээр заасны дагуу л ингээд оруулж ирж байгаа юм л даа үндсэндээ. УИХ-аар энэ асуудал орж тогтоолоороо батлагдах ёстой гэсэн Газрын тухай хуулин дээр бас заачихсан байгаа. Тэр заалтын дагуу гарч ирж байна л даа. Тэгэхээр урд нь одоо энэ Гадаад харилцааны яам ч юм уу, газраас ч юм уу, Газрын тухай эзэмшлийн асуудлыг шийдсэнийг гэрчилгээ олгож байсан юм байна л даа. Тэр ямар эрх зүйн актаар олгогдож байсан юм бэ урд нь. Тэр нь одоо өөрөөр хэлэх юм бол тухайн үед тодорхой хэмжээний нэг эрх зүйн акт үндэслэж олгож байсан юм байлгүй. Эсвэл эд зүгээр үзэмжээрээ олгож байсан юм уу гэсэн нэг асуулт.

                Хоёрдугаарт, одоо тэр АНУ, ОХУ-аас бусад нь үндсэндээ одоогийн байгаа 20 элчин, 11 өргөмжит консул, тэгээд 8 улсын олон улсын байгууллагын асуудал ингээд шийдэгдэж байгаа юм байна л даа. Тэгээд энэ байдлуудаас харж байхад хэмжээ нь янз янз байдаг юм байна. Одоо ингээд харж байхад зарим нь нэлээн томхон байна, зарим нь *жижгэвтэр* байна. Тэгэхээр ер нь олон улсын хэмжээнд ч юм уу стандарт бий юу? Ерөнхийдөө элчин сайдын яамдын хувьд бол ийм хэмжээний газар нэг улсад аваад, нөгөө улсад ийм хэмжээний газар эзэмшүүлнэ гэсэн тийм стандарт бий юу. Эсвэл манай улсын хувьд Засгийн газрын ч юм уу янз бүрийн байдлаар улс оронд байгуулсан юм олон улсын эрх зүйн акт байгаа юу, үгүй юу гэж *хоёрдахь* асуулт энэ байна.

*Гуравдахь* асуулт, энэ ОХУ, АНУ-ын хувьд бол асуудал яригдахад нэлээн хүлээгдэх шинжтэй байна гэж байна. Энэн шиг өөр одоо газрууд зөндөө байна л даа. Жишээлбэл одоо Дипломат төлөөлөгчийн газар, Элчин сайдын яам бол түрээсийн байранд байгаа гэж. Энэ асуудлуудыг цаашдаа Их Хурлаар тусад нь улс болгон дээр нь оруулж ирээд ингээд батлуулаад байх уу. Нэгдсэн тогтоол ингээд гарчихлаа, арван хэдэн 20 Элчин сайдын яам, 11 улсын өргөмжит консул, 8 олон улсын байгууллага гээд. Үлдэж байгаа нь цаашдаа Их Хурлын тогтоолоор яваад *байх* уу. *Хуулинд* болохоор чинь ерөөсөө Улсын Их Хурал тогтоол гарах маягаар шийдвэрлэнэ гэсэн байна л даа. Тэгэхээр улс болгон дээр тус тусад нь тогтоол гаргах уу, ийм байдлаар яваад байх юм бол бас нэг сонин юм болчих гээд байна л даа.

                Одоо 50 улс өөрийнхөө Элчин сайдын яам ч юм уу, өргөмжит консул, олон улсын байгууллага байгууллаа гэхэд *тэрэн* дээрээ одоо тэр статусыг нь авч байгаад Их Хуралд нэг за ингээд тогтоол орж ирж байна гээд улс болгон дээр нь өөр өөр тогтоол гарах уу, энэ асуудлыг яаж цаашид журамлах вэ?

**Ч.Баттөмөр:** -За *Жекей* гишүүний *асуултанд* хариулъя. Хамгийн сүүлээс нь эхэлчихье дөрөвдүгээр асуудал. Ер нь улс болгонтой хуулиараа орж ирнэ. Яагаад вэ гэвэл зөвхөн тэр газрыг тусгай хэрэгцээний газарт бүртгэж авахаас гадна *лтухайн* газрын хил хязгаарыг тогтоох, тусгай хэрэгцээний газарт бүртгэх, дараа нь ямар хэлбэрээр, хэдэн жилээр яаж ашиглуулах вэ гэдэг бол энэ гэрээ бол соёрхон батлагдах гэрээ. УИХ-аар заавал орж ирнэ. Тэгэхээр би цаашдаа юу гэж ойлгож байна вэ гэхээр энэ түрээсийн байраа эзэмшээд, өөрийн байргүй байгаа улсууд бол цаашдаа өөрсдийн байртай болно. Тухайн үед ингэж орж ирэх л ийм шаардлагатай болно. Бид нар хуулиа дагах ёстой. Бид нар чинь тийм шаардлагаар л ажиллая гэсэн ийм төлөвлөгөөтэй байгаа.

                Нэгдүгээр асуудал, урд нь зарим улсууд нь ингээд гэрчилгээ олгочихсон асуудал байдаг аа гэж. Энэ 2005 оноос эхлээд *Турктэй*, Японтой, Германтай, Болгартай энэ гэрээ байгуулсан. Одоо яг энэ түрээсийн гэрээ гэдгийг байгуулсан. 99 жилийн хугацаатай. Энэ УИХ-*ынхаа* бүх процедураар ороод баталгаажаад гарсан. Ингээд орсон газруудыг бол *гэрчилгээгий* нь олгочихсон байгаа юм байна лээ. Тэгэхээр бид нар энэ 13 улсын элчингийн асуудал орж ирж байгаа, 4 нь бол гэрээ нь байгуулагдчихаад Их Хурлаараа ороод, батлагдаад тогтоол нь гараад, гэрчилгээ нь олгочихсон байна аа гэж ойлгож байгаа юм. Ингэж ойлгож болох юмаа.

                Хоёрдугаар асуудал бол ер нь дипломат төлөөлөгчдийн газруудад өгдөг тийм газрын хэмжээний стандарт гэж бол байхгүй. Ер нь өнөөдөр бид нар энэ элчин сайдын *яамдууд* байгаа, урд нь эзэмшиж байгаа газрыг нь өгч байгаа болохоор энэ хэмжээний газрыг нөгөө улсдаа бид нар авна гэсэн энэ асуудлыг тавина гэж ингэж төлөвлөж байгаа. Ер нь зарим газрууд бол нийцүүлчихсэн байж байгаа. Яг *хэмжээгий* нь, ямар хэмжээний газар байна. Яагаад вэ гэвэл энэ харилцан адил байх төлбөргүй гэж явах утгаар яг адилхан хэмжээний газар байх ёстой гэсэн ийм үндэслэлтэй юм.

                ОХУ, АНУ-тай холбогдсон асуудал байна л даа. Энэ бол ОХУ бол зөвхөн Элчин сайдын яамнаас гадна урд нь өргөн харилцаатай байсан болохоор их олон газар байдаг юм. Элчин сайдын яамны харьяатай, дипломат статус эдлэх ийм газар байсан. Энэ бүх асуудлыг бол Монголд байгаа Оросын өмч хөрөнгийг цэгцлэх, данслах ажлын хэсэг байгаа юм. Тэр ажлын хэсгийн ажил дуусаагүй болохоор энийг хүлээж байж, энийг бүхэлд нь авч үзье гэсэн ийм хүсэлтийг яамнаас тавьсан юм байгаа юм. Энэ удаа бол энэ асуудал орж ирээгүй, дараагийн удаа тодорхой болж ирэх юм.

                АНУ-ын хувьд бол зөвхөн одоо байгаа энэ газраасаа гадна эндээсээ бид нар нүүе, дахиад 4 га газарт дипломат корпусуудад газар өгөх гэж байгаа юм гэнэ лээ, энэ дээр газар авъя гэсэн ийм хүсэлт тавьж байгаа юм. Энэ асуудал хараахан шийдэгдээгүй, хүсэлтээ тавьчихсан, манайхан судалж байгаа ийм шатандаа явж байгаа. Тэгэхээр энийг бол бид нар дараагийн *ээлжинд* оруулж ирэх нь зүйтэй юмаа гэж үзсэн.

***Б*.Батбаяр:** -За өөр асуулт байна уу? Надад нэг асуулт байх юм. Энэ юу вэ гэхээр УИХ-ын гишүүнийхээ хувьд асууж байгаа юм шүү дээ. Тэгэхээр нэг асуудал байдаг юм. За манай энэ асуудал ч *яахав* ингээд баталгаажаад, хуульчлагдаад яваад өгвөл болж л байгаа юм. Тэгэхээр манайхаас гадаадад суугаа дипломат төлөөлөгчийн газрууд гээд нэлээд их асуудлууд үүсдэг юм байна лээ. Нэлээн хэдэн газар явж байхад үзэгдэж байсан л даа. Жишээлэх юм бол ОХУ-д байгаа, Москва хотод байгаа Худалдааны төлөөлөгчийн газар гэж бий шүү дээ. Тэрийг одоо түрээсэлчихсэн, *чеченүүдэд* түрээсэлсэн гэж яриад байдаг юм. Маш их бараг 10 дахин хямд үнээр түрээслээд гэрээ байгуулсан гэж ингэх хууль эрх зүйн хувьд энэ зохицож байна уу, үгүй юу, энэ талаар хариулт өгөхгүй юу ингэж хэлэх байна. Баттөмөр Гадаад харилцааны яамны Гэрээ эрх зүйн газрын даргаас асууж байгаа юм нэгдүгээрт.

                Хоёрдугаарт, Нью-Йорк хотын Мishn гээд Нью-Йорк хотын НҮБ-ын төлөөлөгчийн газар шүү дээ Монгол Улсаас суугаа. Тэр Элчин сайдын яамны байшинг бас шүүхэд хандсан, та нар бизнес хийсэн учраас, буудал ажиллуулж бизнес хийсэн гээд ингээд тэр *байшингий* нь хурааж авахад цуцлах талаар шүүхэд хандсан, торгууль ноогдуулсан гэдэг асуудал яригдаад байсан. Энэ асуудал юу болж байна аа? Ер нь Дипломат төлөөлөгчийн газруудыг нэрэн дээр авсан энэ байшин барилга, газрыг бол ингэж бизнесийн хэлбэрээр ашиглах нь зөв юм уу, буруу юм уу, энэ талаар та нэг хариулт өгөхгүй юу.

**Ч.Баттөмөр:** Гишүүний *асуултанд* хариулъя. Ер нь энэ гадаадад байгаа манай өмч хөрөнгийг асуудал, элчин сайдын яамны байрны асуудал, газрын асуудлыг цэгцлэх шаардлагатай болсон уу гэвэл болсон. Энэ зорилгын үүднээс энэ жил Төрийн өмчийн хороо, Сангийн яам, Гадаад хэргийн яамны хамтарсан ажлын хэсэг байгуулагдаад гадаадад өөрийнхөө өмч хөрөнгөнүүдтэй танилцаад, ямархуу байдалтай байна, ямар асуудлууд тулгарч байна, ямар *ассуудал* нь шийдэгдээгүй байна вэ гэж ингээд яваад ирсэн. Энэ ажлын хэсгүүд өөрийнхөө дүнг нэгтгээд гаргаж байгаа, энэний эцсийн дүн гараагүй байна л даа. Энийг бол авч хэлэлцэх юм гэнэ лээ. Энийг бол Засгийн газар дээр *танилцуулагдана*, тэгээд асуудал гарах юм. Энэ асуудлаар нэлээн асуудал цэгцэрч гарч ирнэ гэж ингэж үзэж байгаа.

                Хоёрдугаарт нь тэр Москвад байгаа Элчин сайдын яамны байрыг одоо гадныханд түрээслүүлээд ингээд ашиглаж байна аа гэдэг дээр бол энэ дээр бол би яг хувьдаа тодорхой хариулт өгөхөд хэцүү. Гэхдээ ер нь элчин сайдын яамыг бол бизнесийн зорилгоор ашиглана гэдэг тийм асуудал бол ер нь эрх зүйн хувьд бол олон улсын дипломат эрх зүйн хувьд үнэхээр байж болохгүй л асуудал. Энэ талаар зүгээр манай Дипломат байгууллагын үйлчилгээ аж ахуйн хүн сууж байгаа учраас нэмэгдэл мэдээлэл өгч магадгүй гэж ингэж бодож байна.

                Гуравдугаар асуудал тэр Нью-Йоркийн асуудал үнэхээр таны ярьсан үнэн. Энэ дээр асуудал үүснэ. Нью-Йоркийн байнгын төлөөлөгчийн газар дээр ямар асуудал үүссэн бэ гэхээр ер нь танай тэр элчин сайдын яамны байнгын төлөөлөгчийн зориулалттай газар аа, энэ дээр бол элчин сайд л амьдрах ёстой, элчин сайдаас бусад *рангийн* албан тушаалын хүмүүс бол тусдаа амьдрах ёстой юмаа. Тийм учир танайхаас Нью-Йоркийн захиргааны шийдвэрээр үл хөдлөх хөрөнгийн татвар авна, 20-иод жилийн хугацаагаар татвар төлөөгүй яваад ирсэн байна. Ингээд 4.2 сая ам.долларыг нэхэмжилсэн байдаг юм. Энэ асуудлаар бид нар зөвлөлдөж байгаад Америкийн хуулийг бас нарийн сайн учир *зүйгий* нь сайн бид нар тэр болгон мэдэхгүй учраас Америкийн 2 хуульчийг хөлсөлж авсан юм. Хөлсөлж аваад энэ асуудлыг Нью-Йоркийн дүүргийн шүүх дээр та нар манай асуудлыг хамгаалж өгөөч ээ гэж. Энэ бол зөвхөн, яг иймэрхүү тохиолдлууд зөвхөн Монголын Элчин сайдын яамны, монголын байнгын төлөөлөгчийн хувьд гараагүй, бас бусад улсуудын хувьд гарсан байдаг юм.

                Одоо энэ бол Энэтхэгийн элчин сайдын яамтай яг адилхан. Асуудал нь юу вэ гэхээр энэ танайх одоо байнгын төлөөлөгчийн газрыг анх худалдаж авахдаа нэг хүний нэрээр элчин сайд худалдаад авчихсан, ингээд элчин сайд л тэнд байх ёстой, өөр хүн байх ёсгүй гэсэн ийм асуудлыг. Бид нар ч *яахав* өөр аргумент тавьдаг. Энэ талаар бид нар энэ дипломат албаны тухай *Венийн* *конвенци* гэж бий. Энэ дээр бол дипломат төлөөлөгчдийн тэргүүн болон дипломат албан тушаалтнаас тэрэнтэй холбогдсон амьдарч байгаа байр оронгоос нь ямар нэгэн татвар авах ёсгүй гэсэн ийм юм байдаг юм. Энэ бол зөвхөн Нью-Йоркийн дүүргийн шүүхийн шийдвэрээр ийм асуудал гарч ирсэн. Энэ асуудлыг бас нэг дипломат журмаар нь, хэлэлцээний журмаар шийдэж өгөөсэй гэдэг асуудлыг бид нар Америкийн Төрийн *дипертаментад* тавьчихсан, хэд хэдэн удаа бичсэн байгаа юм.

                Энэ дээр бол үнэхээр Америкийн талаас, одоохондоо юу гэж хэлж байна вэ гэхээр ер нь шүүхийн иймэрхүү үйл ажиллагаанд хөндлөнгөөс бид нар оролцдоггүй юмаа, гэхдээ ер нь анхаарч үзье гэж ярьдаг юм. Тэгэхээр бид нар хоёр шүүгч хөлслөөд авчихсан, энэ дээр ажиллаж байгаа юм. Энэ процесс бол нэг хэсэгтээ үргэлжлээд явах юм шиг байгаа юм. Энийг бид нар зөвхөн монголынх гээд өдөр болгон бид нарыг дуудаад асууж байгаа юм байхгүй, Энэтхэг бусад улстай холбоод бөөнөөрөө ингээд явж байгаа асуудал байгаа юм. Ер нь энийг бол бид нар үнэхээр энэ 4.2 сая долларыг төлөх ёсгүй гэж үздэг юм. Энийг бол угаасаа *Венийн* конвенцийн дагуу ч ёсгүй гэж үздэг. Тэгээд ер нь бол бид нар ингээд төлөхгүй явж байлаа гэхэд өнөө маргааш бид нар бариад авах, шаардаад байх механизм ч байхгүй, олон улсын эрх зүйн үүднээс. Тэгээд хөлсөлж авсан хоёр шүүгчийнхээ ажлын үр дүнг жаахан харж байж энэ асуудал тодорхой болох юм байгаа юм.

***Б*.Батбаяр:** -За *Сэдванчиг* гишүүн.

***Ц*.*Сэдванчиг*:** -Баттөмөр даргаас хоёр зүйлийг нэмж тодруулъя. Та сая яриандаа гадаадын дипломат төлөөлөгчийн газрын эзэмшиж байгаа газартай тэнцүү хэмжээний газрыг тухайн оронд нь авахаар, эзэмшихээр яриа хэлцэл хийж байгаа гэсэн агуулгаар ярих шиг болох юм. Гэтэл бидний ойлгож байгаа, миний ойлгож байгаа тухайлбал манай гадаадын элчин сайдын яам, консулын газар тухайн оронд ашиглаж байгаа газраа худалдаад авчихсан, өөрөөр хэлбэл Монгол улсын өмч болчихсон юм байдаг юм биш үү. Тухайлбал Японы элчин сайдын яамны газар байрлалыг бол би сайн мэднэ. Аль дээр л худалдаад авчихсан, монголын өмч, манай өмч гээд ярьдаг шүү дээ, ярьж танилцуулдаг шүү дээ. Тэгэхээр яг манай улсад эзэмшиж байгаа тийм хэмжээний газрыг тухайн оронд худалдаж авна, эзэмшинэ гэвэл нэлээн их хэмжээний эх үүсвэр хэрэгтэй болох юм биш үү гэсэн ийм асуулт байна.

                Хоёрт, Нью-Йоркийн байнгын төлөөлөгчийн газрын газрын тухай ярилаа. Сая бол арай өөр агуулгаар яриад байх шиг байх юм. Миний мэдэж сонссоноор үл хөдлөх хөрөнгийн татвар төлөөгүй олон жил болчихсон Нью-Йорк хотын захиргаатай *шүүхдэлцээд* явж байгаа гэж сонссон байх юм. Үл хөдлөх хөрөнгийнхөө татварыг төлөөгүй олон жил явчихсан юм биш үү. Энийг бас жаахан нэмж танилцуулж, тодруулж өгөөч ээ. Баярлалаа.

**Ч.Баттөмөр:** -Тиймээ, би түрүүн ярихдаа бид нар харилцан адил байх зарчмыг хэрэглэдэг улс орнуудтай бол жишээ нь Лаостай, Вьетнамтай харилцан адил байх үндсэн дээр бол газрынхаа хэмжээг адилхан болгоё. Жишээ нь Болгарынх бол жишээ нь энд эзэмшиж байгаа газар нь манай тэнд эзэмшиж байгаа газраас том болохоор нь бид энэ удаа *хасч* оруулж байгаа шүү дээ. Ийм зарчмууд барина. Зарим одоо Япон гээд таны ярьж байгаа эдгээр газрууд бол үнэхээр бид манайхан бол газраа худалдаад давчихсан юм. Одоо байраа эдлэн газартай нь  худалдаад авчихсан. Энд бол тийм харилцан адил байх энэ дээр баримтлахгүй л дээ.

                Манайх бол газрыг бид нар түрээслүүлэхээс биш өмчлүүлэх тийм хууль *байхгүй* л дээ. Тийм учир энэ дээр таны хэлсэн зөв өө. Бид нар бол худалдаад авчихсан тийм газрууд байгаа. Харилцан адил байх зарчмыг хэрэглэж болох улсуудтай л бид нар тэр зарчмаар, одоо энэ дээр Их Хурлын тогтоолын төслийн 2 дугаар заалт нь бол бусад улс орнуудтай газар ашиглуулах талаар хэлэлцээрүүдийг байгуул гэсэн үүргийг Засгийн газар өгч байгаа. Энэ хэмжээндээ ярихдаа улс болгонтой л ямар ямар нөхцөл, ямар ямар зарчмууд *дээр* ажиллах вэ *тэрэн* дээрээ л цаашаа хэлэлцээ хийх юмаа гэсэн санааг хэлсэн юм.

                Хоёрдугаарт нь бол үнэхээр үл хөдлөх хөрөнгийн татварыг 20-иод жил төлөөгүй байна аа гэдэг үнэхээр ингэж асуудал тавьж байгаа. Бид нарын бариад байгаа юу бол ер нь дипломат төлөөлөгчдийн газрын зориулалтаар ашиглаж байгаа газар, байр, одоо газар орон сууц, ер нь аливаа татвараас чөлөөлнө гэчихсэн байгаа юм. Тэгэхээр бид нар үл хөдлөх хөрөнгийн ч байна уу, өөр татвар байна уу, тэр бүх татваруудыг бол аливаа татвараас чөлөөлнө гэсэн юм чинь энэ ч гэсэн дотор нь явж байгаа болов уу гэж ингэж тайлбарлаад л явж байгаа юм. Урд нь бол энэ асуудлыг энэ бол зөвхөн би түрүүн хэлсэн, зөвхөн манай дээр гараагүй, хэд хэдэн элчин сайдын *яамдууд* дээр гарсан ийм тохиолдол, бас л ингээд шүүхээр яваад, ингээд л яваад байдаг л асуудал юм байна лээ.

                Бид нар энэ цааш нь гүнзгийрүүлж судлах ёстой. Ер нь бол бид нар аливаа татвараас чөлөөлнө гэдэг дотор энэ үл хөдлөх хөрөнгийн татвар гэж татаж *оруулчихаад* бид нар төлөх ёсгүй гэсэн ийм аргумент тавиад явж байгаа. Энүүгээр бас тэр Америкийн хуульчдаас өмгөөлөгч бид нараас хүн хөлсөлж авсан хуульчдаас дүгнэлт гарна л даа. Тэгэхээр нь эргэж танилцуулна.

***Ц*.*Сэдванчиг*:** -Асуудал нь ер нь ямар шатанд явж байгаа юм бэ шүүхийн чинь процедур.

**Ч.Баттөмөр:** -Энэ бол одоо бид нарын зүгээс бол ямар нэгэн юм хийгээгүй байгаа, хоёр өмгөөлж авсан хоёр шүүгч бол одоо тэр шүүхийн хурал болоод л дуудахаар нь очдог юм байна лээ. Одоо бол эд нар хоёулаа л бусад улсууд яаж шийдэж байна, энийг яаж шийдэх вэ гээд яг одоо бол шүүх хуралдаан болсон юм бол байхгүй байгаа. Сая чуулганы өмнөх хүртэл бид нар Ерөнхий сайдыг айлчлах үед нь хүртэл тавьсан л даа. Манай хоёр орны харилцаа сайн өргөн хөгжиж байгаа энэ үед ийм эвгүй асуудал бидэнд дунд яваад байдаг. Энийг шийдэж өгөөч ээ гэж ингээд бид нар бол тавиад л яваад байгаа юм. Бид нар бол чөлөөлөх талаасаа л ажиллаж байгаа юм.

***Б*.Батбаяр:** -Болсон уу *Сэдванчиг* гишүүн ээ. За Энхболд гишүүн асууя.

***З*.Энхболд:** -Баттөмөр өө, энэ харилцан адил байх зарчим бий шүү дээ, улс орны хууль тогтоомж болгон өөр байгаа тийм үү. Өмчийг зөвшөөрдөг улс Америк, эсвэл зөвшөөрдөггүй манайх шиг улс гээд. Одоо энэ өгч байгаа гэрчилгээнүүд чинь хууль эрх зүйн хувьд ямар хүчин чадалтай гэрчилгээ байх юм бэ, энэ гэрчилгээгээ Улаанбаатарт авсан гадаадын элчин сайдын яамнууд зарах эрхтэй юу. Түрээсийн эрхээ хэн нэгэн хүнд зараад өөр газар авах ч юм уу, тэгэхээр нөгөө өмчилж болдог, болдоггүй, зөвхөн түрээс гээд олон эрх зүйн системтэй  улсуудтай харилцан адил байдлыг яаж хангах вэ. Ийм хоёр асуулт байх юм. Батсүх бас хариулж болно. Тэр гэрчилгээ зарах тэр.

**Ш.Батсүх:** -За Энхболд гишүүний *асуултанд* хариулъя. Газрын харилцаа, геодези зураг зүйн газрын дарга Батсүх. Тэгэхээр энэ дипломат төлөөлөгчдийн газарт бол манайх нэгэнт хуулиар газар өмчлүүлэх эрх байхгүй учраас газар ашиглуулах гэрчилгээ олгож байгаа. Тэгээд түрүүний Баттөмөр даргын хэлдгээр тухайн элчин сайдын яам тухайн улсуудтай хэлэлцээр хийгээд ер нь 99 жилээр газраа түрээслүүлээд явах нь илүү зохимжтой юмаа гэдэг утгаар жишээлбэл одоо Туркт гэрчилгээ олгоод эхэлчихсэн байх жишээтэй. Ингээд зарим Элчин сайдын яамтай гэрээ хэлэлцээрүүд нь байгуулагдаад, гэрчилгээ олгогдоод эхэлчихсэн байж байгаа. Тэгэхээр түрүүний Баттөмөр дарга хариулсан. Тухайн улс бүртэй нь тохиролцож, тэр харилцан тэгш байх гэдэг зарчмыг яг одоо тухайн асуудал дээр баримталж болох нь уу, үгүй юу гэдэг дээрээ хэлэлцээр хийж, хуулиар болохооргүй байгаа бол хоорондоо харилцан тохиролцож ингэж ярьж шийдэж явж байгаа.

***З*.Энхболд:** -Батсүх миний асуултыг ойлгосонгүй. Би газар зарах тухай яриагүй, газрын эрх зарах тухай ярьсан. 99 жилийн үлдсэн хугацаагаа хэн нэгэн хүнд дамжуулан эрхээ худалдах бололцоо манай хуулиар байдаг юм уу, эсвэл ашиглалтын гэрчилгээгээ буцааж үнэ төлбөргүй өгөөд, өөр газар авдаг юм уу. Одоо энэ бүх *комитеский* баригдаж байгаа байшин бүх юмнууд бол газар ашиглалтын гэрээгээр л явж байгаа шүү дээ. Гэтэл газрын дамын наймаа бол замаа алдсан байгаа шүү дээ. Тэнд бол газар албан ёсоор зарагдахгүй байгаа, газрын эрх бол … сая доллар болон түүнээс дээш явагдаж байгаа шүү дээ. Тэрэнтэй адилхан гадаадын элчин сайдын *яамдууд* энийгээ цаашид эдийн засгийн агуулгаар яаж ашиглах боломж байдаг юм бэ, хэрвээ тийм боломж байдаг бол хязгаарлах, гэрчилгээн дээр нь  хязгаарлалт хийж өгч болдоггүй юм уу гэдэг асуудал байна шүү дээ. Их сайн үнэтэй газрууд байгаа *шүү дээ* Улаанбаатар хотын.

                Гадаадад манайхны худалдаад авчихсан юм бол тэр улсынхаа хуулиар л явна шүү дээ өмч шиг явна. Ийм нэг олон ялгаатай эрх зүйн системтэй улсуудтайгаа харилцаж байгаа ялгааг хаана нь гардаг юм бэ гэж л асуугаад байна шүү дээ.

**Ш.Батсүх:** -Таны *асуултанд* тодруулж хариулъя. Тэгэхээр энэ дипломат төлөөлөгчдийн газрын эзэмшиж байгаа газруудыг бол ашиглаж байгаа газрууд дээр бол ашиглаж байгаа газраа бусдад шилжүүлэх, ямар нэгэн арилжааны хэлбэрт орох ийм бололцоо байхгүй ээ. Тэгэхээр түрүүний Гадаад яамны хүмүүсийн ярьснаар бол бас тухайн оронтой тохиролцож гэрээ байгуулж байгаа. Энэ гэрээг Их Хурлаас соёрхон баталж байгаа. Тэгэхээр энэ гэрээнд заасан нөхцөлүүдийг зөрчих юм бол эргэж бас энэ асуудлыг тэр хүрээнд нь хөндөж ярих бололцоонууд бий. Ер нь бол зарж борлуулах юм уу, бусдад шилжүүлэх, ямар нэгэн арилжааны хэлбэрээр ашиглах тийм бололцоо байхгүй ээ.

***Б*.Батбаяр:** -Тийм бололцоо одоо байхгүй байгаа юу. Хэрвээ бололцоо гаргавал яах вэ, тэр газраа буцааж авах уу.

**Ш.Батсүх:** -Гэрээ хэлэлцээрт тохирсон нөхцөлийг зөрчих юм бол мэдээж гэрээгээ цуцлах *асуудал* яригдана шүү дээ. Гэрээний нөхцөлд юу гэж заасан бэ тэр нөхцөлөө барьж л ажиллана.

***Б*.Батбаяр:** -За өөр асуулттай гишүүд. За Энхбаяр гишүүн.

***Ж*.Энхбаяр:** -Гадаад улсын дипломат төлөөлөгчийн газар болон консулын газруудаас газар хүссэн, байр хүссэн хэчнээн өргөдөл, газрын шаардлага байна. Энийг яаж зохицуулъя гэж бодож байна вэ гэж. Энэ зөвшөөрлийг хотын захиргаа өгч байна уу, яаж шийдэж байна вэ? Дээрээс нь нэмж асуухад ОХУ-ын элчин сайдын харьяанд байгаад байгаа тэр хүүхдийн найрамдал зусланд байгаа нэг нэлээн хэдэн га талбай бүхий зуслангийн зориулалтаар ашиглаж байгаа байр байгаа. Энэ бас Оросын холбооноос элчин сайдын газрын юунд багтаж яваа юу, тусдаа яваад байна уу?

**Ч.Баттөмөр:** -За Энхбаяр гишүүний *асуултанд* хариулъя. Нэгдүгээр асуултын хувьд бол манайхаас элчин сайдын яамныхаа байрыг барья. Газрыг өгөөч ээ гэсэн хүсэлтийг 2008 он гарсаар Солонгос, Казакстан, АНУ тавиад байгаа. Энийг бол гол нь тэр дипломат  төлөөлөгчдийн газрууд байрлах тийм дипломат хотхон гэдэг ийм газар олгогдох ийм яриа явж байгаа юм. 7 га газар өгье гэсэн хэлэлцээг Хотын гүйцэтгэх захиргаатай ярьж байгаа юм л даа. Энэ газар дээр элчин сайдын *яамдуудаас* янз бүрийн л хэмжээ хэлж байгаа юм. АНУ 4 га газар авъя гэж байгаа юм. Казакстан 2 га газар гэх шиг. Солонгос 4 га газар гэх шиг ингээд ийм газрын хүсэлтүүд ирсэн байгаа. Энийг бол бид нар нэгэнт тусгай хэрэгцээний газар болгож хотын гүйцэтгэх захиргаанаас одоо хотын мэдлээс бид нар салгаж аваагүй болохоор бид нар нөгөө улсуудтайгаа хэлэлцээ хийж эхлэх тийм боломж бүрдээгүй байгаа.

                Ер нь зүгээр 7 га-гийн ийм яриа явж байгаа. Ер нь өгье гэсэн ийм газар гаргаж өгье гэсэн ийм яриа явж байгаа юм. Тийм учир улсуудтайгаа тодорхой ярьж чадаагүй байгаа юм. ОХУ-ын хувьд бол би хэлсэн л дээ. Ер нь бид нар урд өмнө өргөн харилцаатай явж ирсэн болохоор маш их олон асуудал байдаг юм. Орос 3 дугаар сургуулийн асуудал, таны ярьж байгаа тэр лагерийн асуудал, тэр Дэнжийн мянгад байж байгаа худалдааны төлөөлөгчийн газар, хажууд нь байсан тэр сүмийн асуудал гээд энэ бүх асуудлыг бол цогцоор нь авч хэлэлцэх ёстой гээд хоёр талаасаа ажлын хэсэг гарч ирсэн. Олон өмчийн асуудал байгаа маргаантай гэх юм уу, шийдэгдээгүй. Тэгээд энэ хүрээнд тэр лагерийн асуудлыг бас хамтад нь авч шийдэх юм байгаа юм.

                Энэ асуудлууд бол энэ ажлын хэсэг нь үргэлжлээд явж байгаа, хоёр талаас Оросын талаас, манайхаас гэж. Манайхаас Төрийн өмчийн хорооны дарга ахалсан ийм ажлын хэсэг байгаа. Энэ ажлын хэсгийн хүрээнд энэ асуудал шийдэж гарч ирэх юм. Тэгээд тусад нь бид нар салгаад яг дипломат төлөөлөгчийнх нь байрны зориулалтаар Оросын элчин сайдын яаманд өгөх газрын хувьд бид нар асуудлаа тусдаа байгуулаад гэрээгээ эргээд Их Хуралд оруулж батлуулах ёстой байгаа юм.

***Б*.Батбаяр:** -За болсон уу Энхбаяр гишүүн ээ. За ингээд асуулт дууслаа. Одоо санал дүгнэлт хэлэх гишүүд нэрсээ бичүүлье. Санал дүгнэлт хэлэх гишүүд байна уу? Алга уу? Санал дүгнэлт байхгүй бол би нэг юм яримаар байна.

                Тэгэхээр ийм байна. Манай Монгол улсад байгаа газрууд ч *яахав* ингээд учраа олдог л юм байгаа биз дээ. Өөрсдөө байгаа юм байна, өөрсдөө нэг шийдэх байлгүй гэж ингэж бодож байна. Энэ хууль нь батлагдвал ёс журмаараа явах байх гэсэн ийм бодолтой байна л даа. Тэгэхээр нэг асуудал байгаа юм. Би энд тэнд явж байгаад, энд тэнд сонсож байгаад, та нар сонсож л байсан байх. Ерөөсөө гадаадад суугаа манай дипломатууд бол тэр төрийн албан хаагчид маань хуулиа зөрчөөд тухайн орны хуулийг зөрчөөд, ингээд байшин барилгаа түрээслээд, зарим нь тэр байшин барилгадаа бизнес хийгээд ингээд явж байгаа ийм асуудлууд байгаа юм. Манайд хамаагүй ч гэсэн бид нарт чинь асуудал үүсээд байгаа байхгүй юу. Үгүй ээ, би мэдэж байна л даа. Энд хамааралтай учраас. Тэгэхээр энэ дээр бас анхаарах ёстой юмаа гэж би хэлж байна. Сая хэллээ л дээ, би асуусан шүү дээ.

                ОХУ-д байгаа Москва хотод байгаа худалдааны төлөөлөгчийн газрыг нэг баахан улсуудад түрээслээд, тэр түрээсийн гэрээг хийсэн байна лээ. Тэнд байгаа улсууд ярьж л байгаа шүү дээ ер нь. Бараг 10 дахин хямд үнээр түрээслээд ингээд явж байгаа, тэр засварыг нь хийгээд гэж. Тэнд чинь хэдэн монголчууд очоод орох орон байхгүй, зочид буудлынх нь үнэ хэчнээн өндөр билээ, хүндрэлтэй л байдаг шүү дээ. Би очиход хүртэл хэцүү байдаг юм надад. Та нарт ч хэцүү л байдаг байх. Урд нь тэр нэг юм нь байхдаа уул нь гайгүй хямдхан үнээр ороод бас нэг аятайхан байгаад байдаг байсан юм. Энэ одоо зөв юм уу, буруу юм уу гэдэг асуудлыг би тавих гээд байна л даа.

                Ер нь энд ярих нь зүйтэй байх гэж би бодоод байгаа. Тэгээд би хэлэхэд түрүүн шалгалт хийнэ гэдэг чинь шалгалтаа сайн хийгээрэй. Би нэг итгэхгүй л байна шүү. Эцсийн эцэст бол энийг ерөөсөө дахиж ярья гэж бодож байна. Дипломат нэртэй, дипломат эрхтэй тийм л *бизнесменүүд* гараад ирсэн байгаа шүү. Энэ дээр анхаарах ёстой цаашдаа. За баярлалаа. Ингээд санал дүгнэлт хэлэх гишүүн байхгүй бол энэ Улсын Их Хурлын тогтоолын төслийг хэлэлцэх эсэх асуудлаар санал  хураалт явуулъя.

                Тогтоолын төслийг УИХ-ын чуулганы нэгдсэн хуралдаанаар хэлэлцүүлэх нь зүйтэй гэсэн *томъёоллоор* санал хураалт явуулна. УИХ-ын чуулганы нэгдсэн хуралдаанаар энэ тогтоолын төслийг хэлэлцүүлэх нь зүйтэй гэсэн саналтай гишүүд гараа өргөхийг *хүсч* байна. 100.0 хувь дэмжиж байна.

                Ингээд байнгын хорооны санал, дүгнэлтийг УИХ-ын чуулганы хуралдаанд танилцуулах Батсуурь гишүүн.

                За ингээд хамтарсан хуралдаан дууссан. Одоо ингээд салаад хоёр байнгын хороо тус тусдаа хуралдана. Байгаль орчин, хүнс, хөдөө аж ахуйн байнгын хороо эндээ, Аюулгүй байдал, гадаад бодлогын байнгын хороо бол “*В*” танхимд.

***Хамтарсан хуралдаан 10 цаг 55 минутанд өндөрлөв.***

Соронзон хальснаас хянаж буулгасан:

                Хуралдааны тэмдэглэл хөтлөгч     Д.ЭНЭБИШ